غزل نگہت صاحبہ یہ کمۍ تھووُم مےٚ سونچن ترایہ نِلوٹھ؟ یمن بوٗنٮ۪ن مےٚ ما دۅدرایہ نِلوَٹھ! ژے چھُے سبزار برونٛہہ پک،تراوپوت کل مےٚ چھی چشمن سنان پرٛتھ جایہِ نلہ وٹھ دوپُم وقتن "ژٕچھٮ۪کھ دریاو"دوٚپمس ہیو چاریا مےٚ ہا چھی ژھایہِ نلہ وٹھ مےٚ وُچھ چانس نٹس کُس حال سپدیو ژے وچھتھا شیشہ نظرن آیہ نلوٹھ وں کس باوکھ ژٕ اندرم دٲدۍ پانو چھِ دردل آرٕ پل ہمسایہ نلہ وٹھ ژے پرٛتھ موسم یوان چھے ڈالہ ہَے ہَے مےٚ چھے تاپس شِنس گگرایہ نلہ وٹھ ییتن نگہتؔ ژے اچھرن پوش پھۅلننے تتٮ۪ن کانہہ صاحبہ وۅپدایہِ نلہ وٹھ *** غزل نگہت صاحبہ نارٕ الاوس گتھ کر نٲوتھ تِم کوٚت گے پَے ما چھو پونپر خرچاوتھ تم کوٚت گے پوشن ہندِ انہارٕ اگر تم آنگن ژاے یادن ہُند بارودبچھاوِتھ تم کوٚت گے تارکھ جرنہِ مے یم ٲسۍ آمتۍ دامانس رۅپہ تنہ تنہ ہنہ ہنہ دگ وُزناوتھ تم کوٚت گے بستی ہُند تٲریخ یمو ترتیب دِژاو تلہٕ پدۍ آکھ پننۍ نہناوتھ تم کوٚت گے کٲتۍ مسیحا آے تہ دادیوٚ پرژھ ہم پے زخمس زخمس بیٚیہ سگنٲوتھ تم کوٚت گے سرحد ہورٕتہٕ سرحد یورٕ چھِ آدم زاد یم آدم گے سرحد چھٲوتھ تم کوٚت گے گولیو یم نی تم قبرن منٛز موجودے ماحبن یِم ٲسۍ لرِ تَل سٲوِتھ تم کوٚت گے *** غزل نگہت صاحبہ زندگی منز پیی نہ کر سمکھو ژیر سپدیا یا سُل سمکھو زانہہ تہ سورن نہ یم اوٚشکۍ دریاو ییلہِ تہِ سمکھو تہٕ چشمِ تر سمکھو زوٗنۍ کوتا کنٮ۪ر ژٕ وٮ۪تراوکھ تراو ن بۅن کُن وں اکھ نظر سمکھو سٔدرٕ سِنرن وَسو تہٕ بال ژٹو بَس یُتے وَن مےٚ یار کر سمکھو ژول ہجرک یہ کروٛتھ عالم کوت زانہہ تہِ دوٗرو نہٕ از اگر سمکھو *** پوٚت کل نگہت صاحبہ یتے ؤنۍزِ ہا ییلہ وں گژھنے ژے اوسے "سۅ دلہٕ شامنس یتھنہ زانہہ ناد لایکھ بہٕ پھیرے نہ واپس" مےٚ گو شام مندٮ۪ن تہ شامُک ونے کیاہ۔۔۔۔؟ یمن ہرنہِ چشمن ونٛزتھ چشمہ اکہ دۅہ تِمن روو گاشی وتن پان وتھراں مےٚ چھےٚ نہ کانہہ شکایت۔۔۔۔۔۔ تِمن ٲسۍ صحراو اَزلے نصیٖبس وں گو جان ما گو سبز خواب ہاوٕنۍ تہ بنجر زمیٖنس ؤوِتھ پوشہِ اَرزَتھ بدن آوراوُن ازل یاد پاوُن۔۔۔۔۔۔ سٮ۪کھے سٮ۪کھ چھِ اندٕ وندٕ بہٕ چھَس حالہِ حٲراں مےٚ کیازِ اَز تہ باسان پدٮ۪ن تل وزیم وۅنۍ تُرن ناگہٕ رادا کُڈڑ دراگ مۅکلٮ۪م یہ وٲراگ مۅکلٮ۪م ط ؛پ یتےٕ ؤنۍزِ ہا وقتِ رخصت یتےٕ بَس "بہٕ پھیرے نہ واپس" بہٕ ماتھا وٕہا سیٖنس اندر جمع دگ بہ ما چشمن اندر سبز خواب رچھہٕ ہا۔۔۔۔۔! *** سریہہ قلمس نگہت صاحبہ سُلہ سونتے ییلہ ووتھ شور پنس زونُتھ دۅہ نیرن ژور پنس واوس چھُنہٕ ٹھہران کھور پنس بلۍ پتہٕ لارُن ننہ وور پنس ژھۅپہٕ کر ہردٕچ کَتھ کٲنسہِ مہ وَن یِم لوکھ چھِ زاگان پنہ وتھرن کُس ژھانڈی پانو کس راوَکھ بُتھۍ پھرۍ گے کرتاں وتہ ہاوک ییتہ یور یمن صحراون منز کُس پراری ہم ہٮ۪تھ ناون منز پدٕپدٕ کُس وتھری ناگہٕ پۅکھر اوٚش قطرن چانٮ۪ن راوِ اثر ونہِ سریہہ چھُے رژھ کھنڈ دۅن چشمن ونہِ چونے ہٍبت رُدٕ رٲژن ونہِ چھی کینٛہہ پوش ژےٚ موجودےٕ رومُت مشراو وُچھ کیاہ رووےٕ متہ انتہٕ گۅڈے سہلاب أچھن وۅتھ نیر وَنُکھ مےٚ چھ خواب أچھن ونہِ چُھم دل دادیُک آگر چھم ونہِ چھم اکھ ساز وزاں رُم رُم ونہ چھم ارمانن سبزارے ونہ چھم افتابچہِ زٕژٕ ہلمس زندٕ روزنہٕ باپَتھ سُہ سریہہ قلمس *** دل نگہت صاحبہ پنہٕ نٮ۪ن پنہٕ نٮ۪ن لونچن گنڈۍگنڈۍ پرٛتھ کانہہ تھٲوتھ نپہ نپہ کرونۍ أندرم آلو گٹہِ گوژھ گاشا دم پھٹۍ دادٮ۪ن اپزٕچ آشا کانسہ نہ فرصت کریکھ دی واپس قدماٹھرِتھ تھپھ کر وقتس زن چُھکھ شانن بار اسمانُک نتہ چھکھ بُتراتے پتہٕ لاراں نتہ ما پراراں مسندہ پٮ۪ٹھہٕ وسہ پانے رازٕ ؤنۍدِیہِ گھرٕ گھرٕ چھت گیراہٮ۪تھ "ہتہ سا لوکو۔۔۔۔۔! کُنہ ما کانژھا کینژھا ژھانڈان۔۔۔۔۔؟ انصافا ہیوٗ۔۔۔۔۔؟ کوہِ قافا ہیو۔۔۔۔۔؟ یی تَن برونہہ کُن نی تَن کینژھا مے گے روٗزِتھ سٲرے اَرزَتھ۔۔۔۔۔" شہرُک شہرے آور باساں پے چھا کتھ کُن۔۔۔۔۔! اندرۍ اندرۍ انہ گٹہِ کمرس گاشُک خوابا ژھیو دز ژھیو دز پرٛتھ کانہہ دل اَکھ امریکہ پراراں کر ییہ کولمبس۔۔۔۔۔۔ *** دپان چھی بُلبلن تہٕ پوشہِ نوٗلن ہٕنٛزِ مدرٕ آوازِ منٛز بوٗزم زِ تُہۍ چھو اَکھ کٲشر علمی تہٕ ادبوی جریدہ"نہج"شایع کرنُک سنٛز کران ۔کٲشرِ شہہ بجہ زبٲنۍ چُھنہٕ ازکِس گاشہِ کٲجس منٛز تہِ اَکھ شوٗبہٕ وُن تہٕ لوٗبہٕ وُن جریدہ موجود۔یتھۍ ہی ادراہ چھ زبانن ہُند آکسیجن سلنڈر آسان۔افسوس زِ امین کامل صٲبنہ یتھے تھتے ’نیب‘رسالہٕ بغیرچھُنہٕ اسہِ یُتھ کانٛہہ ترجمان۔تۅہہ یۅسہٕ ژُک کٲشرِ زبٲنۍ ہُنٛد ہوومُت چُھوٕتہٕ پانہٕ یۅسہٕ نظر امہ کس حالس تہٕ اِستقبالس متعلق چھوٕ۔تہ کِنۍ چھ مےٚ پژھ زِ یہ رسالہٕ آسہ واقعتی معیار تہ میزان ہررنگۍ اتھ شایان شان تہ امہ کس معاصر ادبس واتہ امیوٚک واریاہ سۅچھ۔ محمد یوسف ٹینگ سرینگر 10جون 2013 آیہ چھے سٲنۍ خوش بختی زِ عبدالرحمان آزادؔ فانڈیشن گے ٲخر کار "نہج"ناوٕرسالہٕ مارکس تراونس منز کامیاب۔وچھوے تہٕ یہ گو شِشُرپُھٹراوُن۔اہن حض تۅہہ تے پیی چُھو زِ تخلیقی ،تحقیقی تہٕ تنقیدی حوالہٕ چُھنہٕ کشیرِ منز نجی سطحس پٮ۪ٹھ خاص کانہہ تیُتھ رسالہٕ چھپان،یُس ادبہٕ کٮ۪ن بدلوٕنٮ۪ن رُجحانن تہٕ انہارن زٲنۍ یاب آسِہے ۔یونیورسٹی ہُند"انہار"جریدٕ چُھ زبر،مگر بہر حال ہتھ فیصدی آزاد ما چھُ۔کٲشرس عصری تخلیقی ادبس منز موجود جمود تہ یک رنگی چھےٚ یہے باس دوان زِ وقتٕچ نہج کیاہ چھے تہٕ امہ کس پسِ منظرس منز کیاہ تہٕ کتھہٕ کنۍ گوٚژھ لیکھنہٕ یُن ،تٔمہ کہ ضرورتُک چَھنہ کتھے گژھان ،گژھِ تے کُنہ۔۔۔۔ادٕ سُہ کُس کن تھاوان۔یتھٮ۪ن حالتن منٛز ہٮ۪کن وۅنۍ نظرٕ تُہی کُن ووتھِتھ۔"نیب"چھُ بچور کنُے زوٚن ڈوٚکُس ڈوٚکُس دوان،سُتہِ ستو سمندرو اپارِ ۔ییٚتہِ وادی منٛز ہیٚکہِ"نہج"خدشاتن اوٚند بوٚر دِنہٕ کہِ حوالہٕ تحریک ساز تہِ بٔنِتھ تہٕ تاریخ ساز تہِ۔بہ کیاہ نشاندہی کرٕ پانہٕ چھوٕ سورُے زانان۔نظر تہِ چھو تہٕ مطالہ تہِ۔مےٚ کر یاو اکہِ دۅہ تۅہہِ سٍتۍ یہ چیز Shareزِ جمود پُھٹراونٕچ ذمہ دٲری چھےٚ رسالو علاوٕ سانٮ۪ن سینیر تہٕ ناو دار ادیبن ،شٲعرن ہنز۔تِم گژھۍ صدارتی خطبن منز یِمن کتھن کُن واضح تہ بار ربار اشارٕ کرٕنۍ ۔مگر تہِ چُھنہٕ سپدٲنی۔بہ چُھس شٲعری سٍتۍ وابستہٕ۔محض طفلِ مکتب ۔مگر یہ چُھس ہٮ۪کان محسوس کٔرِتھ ،زِسٲنۍ اکثر عصری شٲعری،زیادٕ پہن نوِپیہِ ہُند انہار چھُ Repititionتہٕ پرٲنۍ سییر تلن۔کینہہ آشہِ تہِ چھےٚ ۔پٮ۪ٹھٕ ،فقط غزل غزل غزل۔ہے یارٕ نظم ہے چھےٚ ہیٚتی اعتبار یتھ وقتس اظہار رٔنگۍ زیادٕ لگہٕ ہار۔ادٕ کَس۔۔۔۔؟یُہے حال چھُ افسانُک تہِ۔مگر اتہِ تہِ چھےٚ زِ ترے آش افزا آواز ونہِ تہِ آسنُک باس دوان۔تنقید چھُ زیادٕ پہن توصیف بناونہٕ آمُت۔یہ منظر نامہٕ ٹھیک کرُن چُھ سانٮ۪ن بزرگ تہٕ ناودار ادیبن ہُنٛدفرض منصبی۔ خیرخدادی نو توٚژھ۔تُہۍ کٔرۍتو یمن کتھن کُن توجہ،سۅآسہِ بٔڈکَتھ ۔مصلحتس کٲم ہٮ۪نہٕ بجاے گژھِ معیار سے اشاعت کہ حوالہٕ گۅڈٕ انوٲرۍ دِنۍ۔اختُے گژھۍ ترجمہ کرنہٕ آمتۍ چیز خاص ظور شایع گژھنۍ ۔خرچہ کنۍ گژھیو تنگی،رسالہٕ چھُ رۅپیو سٍتۍ پکان۔وچھو سانۍ برادری کریا یہ محسوس۔خدا دین مرحوم تہٕ مغفور عبدالرحمان آزاد صٲبس جنتس جاے۔اَز پیٚیہ سخ یاد شہنازؔ رشید افسانہٕ’دۅن اتھن ہنز داستان‘چُھ پیش خدمت یہ چھُ مے پوٚرمُت کَتھ تام محفلہِ منز،مگر چھاپ چُھنہٕ شاید ازتام سپدمُت،اوٕکنۍ ونووس تازے۔امید چھم زِ تۅہہ باسہِ قابل چھاپ،ہرگاہ باسہِ نہ پرواے گژھِ نہ کرُن،بلا حراسہٕ گژھِ واپس کرُن،بہٕ سوزٕ بدل تکیازہ چھاپ سپدنہ وِزِ چھ حتمی راے چھاپ کرن والۍ سٕنزے آسان۔ خوش روزیو،آباد روزو احترامہ سان ہردے کول بھارتی دَپان ییٚلہِ تہِ کٲنسہِ سٮ۪ٹھاہ مجنت تہٕ زُو ژٔٹِتھ کٔرِتھ کینٛہہ حٲصل چُھ سپدان۔تیٚلہِ چُھ امہِ باپت یہِ لُکہٕ دوٚپ"سوٗر سوران تہٕ افسوس پیادُن"صٲدِرۍ یوان۔پرانٮ۪ن ہٕنٛزٕ کتھہٕ ۔۔۔۔!ژکہِ چُھنا سٲنۍ ادبی وٹہِ ژھانٹہِ وِزِ وِزِ جٲری تہٕ سٲری چُھ۔ تہنٛدسےٕ أکس رُت کانچھن وٲلس بٲے سٕنٛدِ دٔسۍ سپُد یہِ انکشاف زِ تۅہہِ چھوٕ پزر عملہِ منٛز انہٕ نُک جہار شروع کوٚرمُت۔خۅشی چھَنہٕ أمَچ زِ رسالہٕ نیرِ۔خۅشی چھےٚ أمچ زِ تۅہہِ دِتُو خداین یُتھ جگر۔اَوٕ کِنۍ و؟نِم گۅڈٕ کَتھ۔ تُہٕنٛزِ تھزِ عقلہِ تہٕ فہمٕچ عکٲسی کرِ واقعی أمی نہج ہُنٛد جہار۔ییٚمٕچ أسۍ وۅمید گٔنڈِتھ چھِ۔حق تہِ چُھ ای زِ تُہٕنٛز شوٚرتہٕ شوٗژ ادبی صلاحیت تہٕ کاوش واتناوِ پورٕ زیٚہنی چلے کلانس وُشنیر تہٕ گرٮ۪شمہٕ کالس شہجار۔پوٚز!بھایا بٔہ ونے اکےٕ کَتھ۔۔۔سۅ گٔے یہِ زِ وجہِ ولنہٕ ورٲیی سانہِ ادبی کاروانُک ترجمان بنُن چُھنہٕ سہل۔اٹھ چھِنا ژکہِ گرٮ۪د ،وارِلۍتہٕ بیٲرۍ ہوٗۍ واپھہٕ گۅسٲنۍ گوشہِ گوشہِ تہٕ روشہِ روشہِ ڈُبہٕ ڈاس پتے۔ژۅیہِ گٔرۍ تہٕ گروپ بنمدی ہٕنٛز کرٛژھ نیرتھےٕ چھِ أسۍ کٲشِرۍ تاوِ تلنہٕ یوان۔خٲر یہے کَتھ تہٕ"نہج"چھےٚ ت،من استحصٲلی عناصرن ہٕنٛدۍ اناسیرِ ڈالنٕچ تہٕ تہٕنٛزن بے وطیرٕ نہجن ڈُبہٕ ڈاس کرنُک وقتٕچ اہم ضرورت تہِ تہٕ سحی وَتھ ہاونٕچ صورت تہِ۔ اللہ تعالیٰ بوٗزِن تہٕنٛز یہِ أژ تہٕ زبر نہج پرٲوِن سانٮ۪ن ادیب و شٲعرن منٛز صحی تہٕ موذون زبان وادبس کُن عملہِ پژھۍ رٔژکل۔فلحال روزنہٕ مزید قبل از وقت کینٛہہ ونُن جان۔کُنہِ لایق ہرگہہ اسہِ سمجھیو ؤنۍ زیو۔ "پنٕنۍ موج"عنوانس تحت چُھس بسملاہس یہِ اَکھ غزل کراپہِ نظم باً اشاعت چٹھہِ سٍتۍ نٔتھِۍ کٔرِتھ دسوزان۔ہرگہہ اشاعتس قٲبل باسہِ تیٚلہِ دِی زیوس کُنہِ جایہِ ژۅباکھاہ۔ بشیر چراغ